Ńdɔ̄ lázu bɔ̌ naa, mvôg Yóbo, bǎn fám ai bǎn bīníngá, bə́ dzâg, bə́ nyâg á ndâ é mɔ́n á ngābə́ ńtōl. 14Mod a sɔ́ fɔ̄ɔ̄ kwí ábə̄ Yóbo, ǎ ngakad nyé é fwé nyī nyé nâ: “Nyág é hə́ séne ndzobo, bǒzelé bɔ̂ bə́ dzâg bilɔ́g á mgbág nā. 15Ńdɔ fɔ́ɔ́ ńkundǎ Bəsabéan bə́ kə́ hām, bə́ mān nɔ̌ŋ bíyə́m bísə̄ bí, bə́ bīī bod bísíé, bə́ mān tsíg; ma etám etám mə̄ túb, ńdɔ mə sɔ́ wa kad é fwé nyí.’’ 16A ngə́lə́ kɔ́bɔgɔ nálā, mod m̀fə́ á sɔ̄ɔ̄, nyé nâ: “Ndóan Zambá é sɔ̄ á yób, ńdɔ ě man dígī mīńtómbá mísə ai bənɔ́ni, hə asǔb asǔb; ma etám etám mə̄ túb, ńdɔ mə sɔ́ wa kad é fwé nyí.’’ 17Ényɔ́lɔ a ngə́lə́ kɔ́bɔgɔ nálā, ńdɔ fɔ́ɔ́ fə mod m̀fə́ ā nyían, nyé nâ: Bəkaldéan bə́ sɔ́ kíndā kíndā élɛ́, ńdɔ bə́ mān bǐ bə̄kámɛ̌l bə́sə, bə́ kə́ə́ ai bɔ́, bə́ mān fə tsíg bə̄nɔ́ni; ma etám mə̄ túb, ńdɔ mə sɔ́ wa kad é fwé nyí. ’’ 18Ábōg yə̄ nâ ényɔ́lɔ̄ a kə lúī ńkɔ́bɔ, mod m̀fə́ á hámā, nyé nâ: “Bəndómán bóe ai bəngɔn bóe bə́ hə́ dí, bə́ nyâ á ndá ábə ǹtól mānyāŋ wābán, 19ńdɔ fɔ́ɔ́ mod ńkulu a ngátíē á ńkōd ńnam, a súgúzu mim̀fim mí ndá mínyi, ndá é būgí, e mǎn ku bɔ́ngɔ́ á yób, bə́ mān wú; ma etám etám mə̌ túb, ńdɔ mə sɔ́ wa kad é fwé nyí.’’ 20Ńdɔ̄ á Yóbo a kódó sí, ǎ nganyab biyé bíé, a mǎn sódē ńlō, a lábán á sí, a búdúbú 21nyé nâ: “Mə ngákwí ńsɔ̄ zud âbum nánā ńdɔ̄ fə mǎyi dúgan ńsɔ̄ nālá. Ǹtondôbə ńnyé a ngávə́, Ǹtondôbə ńnyé a dúgán nɔŋ; maa á bɔ̄ɔ̄ ai dzwé Ńtondôbə !’’ 22Á ńdzūg ósə̄ hí, Yóbo təge fɔ́ɔ́ kɔ́bɔ̄ tɔ dzam ziŋ, tɔ̌ kig á kɔ́bɔ̄ ai Zambá é dzam láfɔlan.